Firmele cu mai multe cazuri în care se încalcă normele privind efectuarea de ore suplimentare de lucru de către angajați ar urma să primească amenzi substanțial mai mari decât în prezent, potrivit unei propuneri de lege depuse la Parlament de către aleși de la putere și din opoziție.

15 parlamentari de la PSD (putere) și USR (opoziție) propun ca firmele în care se încalcă dispozitiilor privind munca suplimentară să fie pedepsite cu amendă de la 1.500 lei la 3.000 de lei pentru fiecare lucrător găsit în această situație.

Aceasta ar fi o înăsprire considerabilă a actualului Cod al muncii, care prevede amenzi de 1.500 - 3.000 de lei pentru o firmă, indiferent de numărul lucrătorilor la care s-au constatat încălcări ale regelementării privind munca suplimentară.

În prezent, „nu există o corelare a cuantumului amenzilor și numărul de ore suplimentare efectuate, numărul de salariați care au făcut ore suplimentare”, își motivează parlamentarii PSD și USR propunerea de lege, aceștia dorind astfel un efect descurajator asupra firmelor care încalcă sistematic prevederile legale privind orele suplimentare.

În expunerea de motive, inițiatorii modificării Codului muncii atrag atenția asupra fenomenului de burn out, adică de epuizare a lucrătorilor. „Orele suplimentare afectează viața personală și familială a individului prin simplul fapt că reduce timpul petrecut alături de familie” - mai spun parlamentarii.

Propunerea figurează ca fiind semnată de: Creţu Gabriela - senator PSD; Dircă George-Edward - senator USR; Ilea Vasile - senator PSD; Silistru Doina - senator PSD; Wiener Adrian - senator USR; Bîzgan-Gayral Oana-Mioara - deputat USR; Căciulă Aurel - deputat PSD; Dohotaru Adrian-Octavian - deputat USR; Lazăr Sorin - deputat PSD; Manole Petre-Florin - deputat PSD; Nasra Gabriel-Horia - deputat PSD; Neaţă Eugen - deputat PSD; Oteşanu Daniela - deputat PSD; Păle Dănuţ - deputat PSD; Zainea Cornel - deputat USR.

Pentru a se aplica, propunerea de lege trebuie să treacă de cele două Camere ale Parlamentului, să fie promulgată de președinte să publicată în Monitorul oficial.